Dokter glo oor haar ras geminagŉ Dokter beweer sy is op ŉ ongelukstoneel deur paramedici en omstanders geminag weens haar velkleur terwyl sy glo probeer het om ŉ pasiënt by te staan. Die Saturday Star berig dat Phyllis Phukubye (27) onderweg was van die Helen Joseph-hospitaal na haar huis toe sy verby ŉ motorfietsongeluk op Douglasweg in Johannesburg gery het. Phukubye het op die toneel gestop en gesien ŉ persoon is ernstig beseer in die ongeluk. Sy het haarself glo aan die persoon en omstanders voorgestel. “Ek het my handskoene aangesit en die man probeer bystaan. Niemand wou blykbaar glo dat ek ŉ dokter is nie aangesien hulle die heeltyd simpel aanmerkings in die agtergrond gemaak het. Hulle het selfs vir my gesê wat om te doen en wat om nie te doen nie,” het Phukubye aan die koerant gesê. Phukubye sê ŉ wit vrou het aangeneem dat sy ŉ verpleegster was en het heeltyd aan haar gesê dat haar seun se vriend ŉ dokter is en dat hy op pad is na die ongelukstoneel. Volgens Phukubye het paramedici op die toneel opgedaag en aan haar gesê om pad te gee en haar glo selfs gestoot. Phukubye sê sy het uiteindelik die ongelukstoneel verlaat en aangeneem die pasiënt was in goeie hande.